ฝรั่งขี้หอม ?
*ก่อนอื่นต้องบอกให้รู้ว่า การจั่วหัวของ “โมนิก้า” ที่เกิดขึ้นคราวนี้ไม่เกี่ยวข้องดราม่าที่เกิดขึ้นกับ “เจ๊แอน” ซึ่งกำลังเป็นที่โจษจันในโลกโซเชียลอย่างดุเดือดเลือดพล่าน จนเจ้าตัวต้องออกมาไลฟ์สดขอโทษขอโพยกันยกใหญ่ หลังพลั้งเผลอเม้าท์มอยด์ถึงเรื่องบนเตียงของบุคคลที่สามในที่สาธารณะ โดยมีต้นสายปลายเหตุมาจากสามีฝรั่งบางหน่อ (มีทั้งหมด 4 หน่อ) ปูดเรื่องลับให้ฟัง จึงเป็นบทเรียนครั้งสำคัญที่ผู้บริหารพึงระวังเจ้าค่ะ
9 ก.พ. 2564

เจาะกระดาน : โมนิก้าและทีมงาน
*ก่อนอื่นต้องบอกให้รู้ว่า การจั่วหัวของ “โมนิก้า” ที่เกิดขึ้นคราวนี้ไม่เกี่ยวข้องดราม่าที่เกิดขึ้นกับ “เจ๊แอน” ซึ่งกำลังเป็นที่โจษจันในโลกโซเชียลอย่างดุเดือดเลือดพล่าน จนเจ้าตัวต้องออกมาไลฟ์สดขอโทษขอโพยกันยกใหญ่ หลังพลั้งเผลอเม้าท์มอยด์ถึงเรื่องบนเตียงของบุคคลที่สามในที่สาธารณะ โดยมีต้นสายปลายเหตุมาจากสามีฝรั่งบางหน่อ (มีทั้งหมด 4 หน่อ) ปูดเรื่องลับให้ฟัง จึงเป็นบทเรียนครั้งสำคัญที่ผู้บริหารพึงระวังเจ้าค่ะ
*ประเด็นดังกล่าวทำให้ “โมนิก้า” อยากเม้าท์ถึงท่าทีของ “ฝรั่งตาน้ำข้าว” ที่เข้ามาลุยหุ้นไทยแบบสุดซอยเป็นช่วง ๆ ซึ่งเป็นตัวแปรสำคัญที่ทำให้นักเล่นเชื่อว่า ดัชนีจะวิ่งขึ้นไปทดสอบแนวต้านสำคัญบริเวณ 1,550 จุดแบบสบายเกือก พร้อมกับวาดฝันโอกาสในการลงทุนเริ่มเปิดกว้างอีกครั้ง จึงไม่มีเวลาพิรี้พิไรเพื่อรอราชรถมาเกยอีกต่อไป ส่งผลให้บรรยากาศการลงทุนแจ่มแมวอย่างที่เห็นนี่แหล่ะค่ะ!
*เรื่องดังกล่าวเป็นข้อมูลที่เดี๊ยนสรุปให้แฟนคลับอ่านแบบกระชับ เพื่อเข้าใจเกมหุ้นของฝรั่งตาน้ำข้าวไม่ได้มีอะไรวิเศษจากที่ผ่านมา เพราะเมื่อเจาะลึกท่าทีของการเล่นอย่างเป็นระบบจะเห็นว่า ดันแล้วขายจนเป็นอาจิณ ซึ่งยืนยันได้จากตัวเลขขายสุทธิในเดือน ก.พ. ยังอยู่ที่ระดับ 2.70 พันล้าน และเมื่อนับตั้งแต่ต้นปี 64 จนถึงปัจจุบันก็ขายไปทั้งสิ้น 1.36 หมื่นล้าน  มันมีอะไรที่ต้องสนใจมากกว่าปกติหรือเปล่า?..อิอิอิ
*ฉะนั้นการที่ดัชนียืนปิดที่ระดับ 1,518.27 จุด บวกไป 1.84 จุด ด้วยมูลค่าการซื้อขาย 9.28 หมื่นล้านบาท จึงไม่ต้องบรรยายอะไรให้ฟังเยิ่นเย้อ เพราะคนที่อัดซื้อหุ้นเข้ามาในพอร์ตเต็มกระบุง คงหนีไม่พ้นพลพรรคแมงเม่าอีกเช่นเคย “โมนิก้า” ถึงเห็นยอดซื้อสะสมตั้งแต่ต้นปีโผล่หราในระดับ 2.47 หมื่นล้าน ซึ่งเป็นการย้ำหัวหมุดว่า วันนี้แมงเม่ามีเงินสดไว้ช้อปหุ้นเด่นอีกบานตะไทพะยะค่ะ
*ไหน ๆ ก็เม้าท์ถึงพวกฝรั่งมังค่าขึ้นมาทั้งที “โมนิก้า” ขอเลาะขอบกระดานหุ้นไปเผือกเรื่องของ “อาตี๋ต๊อบ” ผู้ถือหุ้นใหญ่ของ TKN สักหน่อยดีกว่า หลังมีกระแสก่นด่าวีรกรรมเก่า ๆ ของอาตี๋ผุดขึ้นมาราวกับดอกเห็ดอีกครั้ง กลายเป็นไฟต์บังคับที่ทำให้เดี๊ยนต้องตามกระแสชาวหุ้นกับเขาหน่อย บวกกับภาพจัดงานวันเกิดเมียรักยังติดตาตรึงใจแฟนคลับ F4 และชาวหุ้นจนถึงทุกวันนี้  จึงทำให้ภาพของเถ้าแก่มั่วออกมาในโทนเอาเรื่อง “ส่วนตัว” มาปนกับ “ส่วนรวม” ..จำกันได้ไหมเอ่ย?
*ด้วยความเผลอเรอที่เคยเกิดขึ้นครั้งแล้วครั้งเล่าแบบนี้กระมัง ถึงทำให้กระแสข่าวลือทิ้งหุ้นเพื่อเปิดทางฝรั่งเข้ามาเทคโอเวอร์ถูกจุดติดง่ายยิ่งกว่าพลิกฝามือ ผสานกับโอกาสในการเติบโตจากธุรกิจดั้งเดิมก็เดินมาถึงทางตัน “โมนิก้า” ถึงได้ยินพวกแมงลือเม้าท์ถึงเรื่องขายหุ้นทิ้งน่าจะมีมูล! และการออกมาปฏิเสธก็เป็นเพียงแก้เกี้ยวธรรมดา ๆ พร้อมกับมีการเดิมพันว่า งานนี้ต้องมีคนต้องเสียหมา ส่วนจะเป็นใคร..ต้องติดตามดูกันต่อไป ขณะที่ราคาหุ้นในกระดานตอบรับด้วยการลงมาปิดที่ 11.30 บาท ลบไป 0.30 บาท หรือลงไป 2.60% ด้วยมูลค่าการซื้อขาย 268 ล้านบาทไงหล่ะจ๊ะ
*เม้าท์ถึงเรื่องหนัก ๆ มากพอควรแล้ว “โมนิก้า” ขอเปลี่ยนไปดูมุมสวยงามของหุ้น BGRIM เพื่อเปิดทางเลือกให้กับแฟนคลับที่ถนัดเล่นรอบ เพราะการวิ่งขึ้นมาปิดที่ 51.75 บาท บวกไป 1.25 บาท หรือขึ้นไป 2.50% ด้วยมูลค่าการซื้อขาย 1.10 พันล้านบาท มันเป็นภาพที่บอกให้รู้ว่า รูปแบบการเคาะขวารัวๆ ได้เกิดขึ้นอีกครั้ง จึงเป็นจังหวะของการไหลตามน้ำอย่างเร่งด่วน เพราะยอดเดิมที่เคยทำไว้อยู่แถว ๆ 55 บาทนะนายจ๋า!
*ส่วนที่พุ่งแรงแซงทางโค้งต้องเหลือบมอง BLAND ก่อนใครเพื่อน หลังราคาหุ้นเด้งรับส่วนต่อขยายรถไฟฟ้าสายสีชมพูเข้าเมืองทองธานี หุ้นถึงวิ่งขึ้นมาปิดที่ 1.18 บาท บวกไป 0.15 บาท หรือขึ้นไป 14.55% ด้วยมูลค่าการซื้อขาย 460 ล้านบาท เดี๊ยนมองเป็นเกมรอบใหม่ที่ทำให้หุ้นตัวนี้กลับมามีสีสันรัญจวนใจ หลังจากแห้งเหี่ยวเฉาเป็นเวลาหลายปี จึงต้องลุ้นกันต่อว่า วันนี้จะซัดไม้ใหญ่ ๆ อีกหลายดอกไหม..อิอิอิ